Ну а для паляпшэння арганізацыі — чаму б не запрашаць больш шырока да супрацоўніцтва валанцёраў, тых жа студэнтаў, так, як гэта робіцца на многіх іншых конкурсах, фестывалях ды іншых мерапрыемствах у нашай краіне і замежжы? Чаму б арганізатарам не пераняць некаторыя напрацоўкі, якія назапашаны цягам усяго конкурсна-фестывальнага руху ў Беларусі? Бо падобныя прыклады ёсць не толькі ў сталіцы, але і ў рэгіёнах. І, канешне ж, нельга дапускасць блытаніны ў Інтэрнэце, як гэта было сёлета, калі час правядзення трэцяга тура на адным з сайтаў, дзе была старонка, прысвечаная конкурсу, змяніўся, на другім — не, і слухачы ішлі двума патокамі. А прачытаўшы (зноў-такі, на афіцыйным сайце) пра вольны ўваход на праслухоўванні трэцяга тура, публіка была вымушана набыць білеты, якія потым аказаліся дзейснымі для… заключнага канцэрта! Пэўна, конкурс павінен займець свой уласны сайт, дзе інфармацыя аб ім будзе ўвесь час папаўняцца, а не знікаць, як сёлета, калі ў фінале ўжо нельга было прасачыць, хто выступаў на мінулых турах.